《题沈临江邀赐亭》
宋代·赵蕃

昔我过此暑正薄，是时此亭亦新作。竹移不问醉与迷，柯叶一敷无病箨。

今兹再来毒热新，客尘昏昏能病人。正思一坐此亭上，骇俗宁待徵龙鳞。

世将大热比酷吏，亦以清风喻君子。公凉何止一庭中，寒露清冰遍闾里。

嗟我行色一何迟，不及亭成分韵诗。竹溪之逸故难著，竹林之贤容可追。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。